CELEX: 32018R0147
Language: mt
Date: 2018-01-29 00:00:00
Title: Regolament tal-Kunsill (UE) 2018/147 tad-29 ta' Jannar 2018 li jemenda r-Regolament (UE) Nru 1370/2013 rigward il-limitazzjoni kwantitattiva applikabbli għax-xiri sfurzat ta' trab tal-ħalib xkumat

31.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 26/6
            
         REGOLAMENT TAL-KUNSILL (UE) 2018/147
   tad-29 ta' Jannar 2018
   li jemenda r-Regolament (UE) Nru 1370/2013 rigward il-limitazzjoni kwantitattiva applikabbli għax-xiri sfurzat ta' trab tal-ħalib xkumat
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Ġie rrappurtat li l-istokkijiet ta' intervent pubbliku tat-trab tal-ħalib xkumat fl-Unjoni kienu ta' 357 359 tunnellata fi tmiem Lulju 2017. 22 710 tunnellata addizzjonali ġew offruti għax-xiri sfurzat bi prezz fiss sakemm għalaq il-perjodu ta' intervent fit-30 ta' Settembru 2017.
            
         
               (2)
            
            
               Is-settur tal-ħalib u tal-prodotti tal-ħalib qed jesperjenza differenza bla preċedent bejn il-prezzijiet tax-xaħam u l-prezzijiet tal-proteini minħabba domanda partikolarment għolja għall-butir.
            
         
               (3)
            
            
               Il-konsenji tal-ħalib fl-Unjoni mistennija li jiżdiedu fl-2018, u dan iwassal għal żieda fil-produzzjoni tal-butir u tat-trab tal-ħalib xkumat.
            
         
               (4)
            
            
               Il-prezzijiet tal-ħalib mhux ipproċessat li għandhom jistħallsu lill-bdiewa fl-2018 probabbilment se jibqgħu f'livell li jirrendi remunerattiva l-produzzjoni tal-ħalib minħabba d-domanda attwalment qawwija għall-butir u l-ġobon u dan minkejja l-prezzijiet relattivament baxxi tal-proteini tal-ħalib.
            
         
               (5)
            
            
               Dawk l-elementi tas-suq joħolqu sitwazzjoni eċċezzjonali għas-sena 2018 li jeħtieġ li titqies b'mod speċifiku fir-rigward tal-operat tal-mekkaniżmu tal-intervent pubbliku għall-prodotti tal-ħalib.
            
         
               (6)
            
            
               L-Artikolu 3 tar-Regolament tal-Kunsill (UE) Nru 1370/2013 (1) jistabbilixxi limitazzjoni kwantitattiva għax-xiri sfurzat tat-trab tal-ħalib xkumat għall-prezz fiss imsemmi fl-Artikolu 2 ta' dak ir-Regolament. Meta dak il-limitu jintlaħaq, ix-xiri sfurzat għandu jitwettaq permezz ta' proċedura tal-offerti biex jiġi determinat il-prezz massimu tax-xiri sfurzat.
            
         
               (7)
            
            
               Sabiex jiġi evitat li t-trab tal-ħalib xkumat jinxtara bi prezz fiss f'sitwazzjoni li ma tkunx konsistenti mal-objettivi tax-xibka ta' sikurezza, jenħtieġ li kull intervent pubbliku għat-trab tal-ħalib xkumat jiġi operat taħt proċedura tal-offerti. Għal dak il-għan, jenħtieġ li l-limitazzjoni kwantitattiva għax-xiri sfurzat ta' trab tal-ħalib xkumat bi prezz fiss tiġi ffissata għal żero għas-sena 2018.
            
         
               (8)
            
            
               Għalhekk, jenħtieġ li r-Regolament (UE) Nru 1370/2013 jiġi emendat skont dan.
            
         
               (9)
            
            
               Sabiex ikun żgurat li l-miżura temporanja prevista f'dan ir-Regolament ikollha impatt immedjat fuq is-suq u sabiex l-operaturi tas-suq ikunu jistgħu jiġu infurmati fi żmien xieraq qabel il-bidu tal-kampanja ta' intervent li jmiss, jenħtieġ li dan ir-Regolament jidħol fis-seħħ fil-jum wara dak tal-pubblikazzjoni tiegħu,
            
         ADOTTA DAN IR-REGOLAMENT:
   Artikolu 1
   Fl-Artikolu 3(1) tar-Regolament (UE) Nru 1370/2013, jiżdied is-subparagrafu li ġej:
   
      “B'deroga mill-ewwel subparagrafu, fis-sena 2018, il-limitazzjoni kwantitattiva għax-xiri sfurzat ta' trab tal-ħalib xkumat bi prezz fiss għandha tkun ta' 0 tunnellati.”.
   
   Artikolu 2
   Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-29 ta' Jannar 2018.
      
         
            Għall-Kunsill
         
         
            Il-President
         
         R. PORODZANOV
      
   
   
      (1)  Ir-Regolament tal-Kunsill (UE) Nru 1370/2013 tas-16 ta' Diċembru 2013 li jiddetermina miżuri dwar l-iffissar ta' ċerti għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli (ĠU L 346, 20.12.2013, p. 12).